युनाइटेडको सनसनीपूर्ण जित
मार्कुस रसफोर्डको निर्णायक गोलमा म्यानचेस्टर युनाइटेडले पछाडि परेको स्थिति उल्टाउँदै प्रिमियर लिगमा शनिबार सनसनीपूर्ण खेलमा म्यानचेस्टर सिटीलाई २–१ ले पराजित गरेको छ ।
म्यानचेस्टर — मार्कुस रसफोर्डको निर्णायक गोलमा म्यानचेस्टर युनाइटेडले पछाडि परेको स्थिति उल्टाउँदै प्रिमियर लिगमा शनिबार सनसनीपूर्ण खेलमा म्यानचेस्टर सिटीलाई २–१ ले पराजित गरेको छ ।ओल्ड ट्राफोर्डमा युनाइटेडका दुवै गोल अन्तिम १२ मिनेटमा सम्भव भएपछि एकी टेन हागको टिम सहरी प्रतिद्वन्द्वीसँग एक अंकको अन्तरमा पुगेको छ । उक्त हारले सिटीको उपाधि जोगाउने आशामा ठूलो धक्का लागेको छ ।पेप ग्वार्डिओलाको टिमले वैकल्पिक खेलाडी ज्याक ग्रिलिसको गोलसँगै अग्रता लिएपछि जिततर्फ उन्मुख भएको थियो । तर, ब्रुनो फर्नान्डेजले विवादास्पद गोल गर्दै युनाइटेडलाई बराबरीमा पुर्‍याए । त्यसको चार मिनेटपछि नै रसफोर्डले ओल्ड ट्राफोर्डमा लगातार नवौं खेलमा गोल गरेपछि युनाइटेडले महत्त्वपूर्ण जित हात पारेको हो । अब सिटी शीर्षस्थानमा रहेको आर्सनलभन्दा आठ अंक पछाडि पनि पर्न सक्छ, जसका लागि आर्सनलले उत्तरी लन्डन डर्बीमा आइतबार टोटेनहमलाई पराजित गर्नुपर्नेछ ।गत अक्टोबरमा भएको भेटमा सिटीले युनाइटेडलाई ६–३ ले हराएको थियो र यो जित त्यो हारको मीठो बदला पनि रह्यो । इतिहाद रंगशालामा एन्थोनी मार्सियलले अन्त्यतिर दुई गोल नगरेको भए त्यो हारमा गोलको अन्तर युनाइटेडका लागि अझै खराब हुन सक्थ्यो । अब भने टेन हागको टिम १९ खेलमा एकमात्र खेल हारेको अवस्थामा पुगेको छ । डच प्रशिक्षकको आगमनसँगै युनाइटेड उनको पहिलो सिजनमा सनसनीपूर्ण रूपमा लयमा फर्किएको हो ।पछिल्लो म्यानचेस्टर डर्बीसँगै मिडफिल्डमा कासेमिरोको पहिचानमा रूपान्तरण आएको छ । टेन हागले कासेमिरोसँगै उनकै ब्राजिली राष्ट्रिय टिमका सहकर्मी फ्रेडलाई मिडफिल्डमा उतार्दै इर्लिङ हालान्डको क्षेत्रमा खेलाउने निर्णय गरेका थिए । युनाइटेडमा रसफोर्डको फेरिएको लयको प्रभाव पनि देखियो । इंग्ल्यान्डका अन्तर्राष्ट्रिय खेलाडीको यो सिजनको गोल संख्या अब १६ पुगेको छ ।पहिलो हाफमा रसफोर्डको तीव्र गति नै सबभन्दा खतरनाक बन्यो । गोलकिपर एडर्सनलाई जिल्याएपछि किली वाकरलाई गोललाइनबाट सहजै बल क्लियर गर्न दिनुअघि रसफोर्डले अझै राम्रो गर्न सक्थे । रोड्रीको पछाडि पनि रसफोर्डले अर्को अवसर पाएका थिए । तर, एडर्सनको अर्को कमजोरीलाई उनले उपयोग गर्न सकेनन् ।युनाइटेडका नयाँ खेलाडी वोट वेगोर्स्टले प्यारापिटबाट खेल हेरेका थिए । मार्सियललाई खराब प्रदर्शनपछि दोस्रो हाफमा अग्रपंक्तिमा विकल्पका रूपमा टेन हागले एन्टोनीलाई खेलाएका थिए । पछिल्ला पाँच सिजनमा चारपल्ट प्रिमियर लिगको उपाधि जितेको सिटी यो सिजन एकरूपको खेल प्रदर्शन गर्न संघर्षरत छ । बराबरी गोल निकै विवादास्पद रह्यो । कासेमिरोको पासमा दौडिरहेका रसफोर्ड प्रस्टै अफसाइड थिए । उनले बल छोएनन् र फर्नान्डेजको लागि छाडिदिए, जसलाई फर्नान्डेजले गोलमा परिणत गर्दै खेल १–१ बनाए ।घरेलु मैदानमा रसफोर्डले लेजान्ड्रो गार्नाचोको क्रसमा निर्णायक गोल गर्दै युनाइटेडलाई जिताएका हुन् । अब डिफेन्डिङ च्याम्पियन सिटीलाई इंग्लिस फुटबल लिगमा प्रभाव जमाइरहेका ग्वार्डिओला युगलाई कायम राख्न ठूलो चुनौती आइपरेको छ ।